POROČILO

o zaključnem računu Skupnega podjetja za pobudo za inovativna zdravila za proračunsko leto 2017 z odgovorom Skupnega podjetja

(2018/C 452/07)

KAZALO

Odstavek Stran UVOD 1–12 58 Ustanovitev Skupnega podjetja IMI 1–2 58 Upravljanje 3–5 58 Cilji 6 58 Viri 7–11 58 Ocene, ki jih opravi Komisija 12 59 MNENJE 13–25 59 Mnenje o zanesljivosti zaključnega računa 14 59 Mnenje o zakonitosti in pravilnosti prihodkov, povezanih z zaključnim računom 15 59 Mnenje o zakonitosti in pravilnosti plačil, povezanih z zaključnim računom 16 59 Odgovornosti poslovodstva in odgovornih za upravljanje 17–19 60 Revizorjeva odgovornost za revizijo zaključnega računa in z njim povezanih transakcij 20–25 60 UPRAVLJANJE PRORAČUNA IN FINANČNO UPRAVLJANJE 26–36 61 Izvrševanje proračuna za leto 2017 26–27 61 Izvrševanje večletnega proračuna v okviru 7. OP 28–32 61 Izvrševanje večletnega proračuna v okviru programa Obzorje 2020 33–36 61 NOTRANJE KONTROLE 37–39 62 Okvir notranje kontrole 37–39 62 DRUGA VPRAŠANJA 40 62 Privabljanje prispevkov članov iz panoge 40 62 INFORMACIJE O OCENAH, KI JIH JE OPRAVILA KOMISIJA 41–42 63 PRILOGA – SPREMLJANJE UPOŠTEVANJA PRIPOMB IZ PREJŠNJIH LET 64 ODGOVOR SKUPNEGA PODJETJA 65

UVOD

Ustanovitev Skupnega podjetja IMI

1. Skupno podjetje za pobudo za inovativna zdravila (Skupno podjetje IMI) s sedežem v Bruslju je bilo ustanovljeno decembra 2007 ( 1 ) za obdobje desetih let. Samostojno je začelo poslovati 16. novembra 2009. Maja 2014 je Svet sprejel novo ustanovno uredbo in podaljšal obdobje delovanja Skupnega podjetja do 31. Decembra 2024 ( 2 )

2. Skupno podjetje IMI je javno-zasebno partnerstvo za raziskave in inovacije na področju zdravja. Ustanovna člana Skupnega podjetja sta Evropska unija (EU), ki jo zastopa Komisija, in farmacevtski sektor, ki ga zastopa Evropska federacija farmacevtske industrije in združenj (EFPIA).

Upravljanje

3. Upravno strukturo Skupnega podjetja IMI sestavljajo upravni odbor, izvršni direktor, znanstveni odbor, skupina predstavnikov držav, strateške skupine in forum zainteresiranih strani.

4. Upravni odbor je glavni organ odločanja. Odgovoren je za delovanje Skupnega podjetja in nadzor nad njegovimi dejavnostmi. Sestavlja ga deset članov, ki enakovredno predstavljajo oba ustanovna člana. Izvršni direktor je pristojen za dnevno vodenje poslovanja Skupnega podjetja.

5. Znanstveni odbor, skupina predstavnikov držav, strateške skupine in forum zainteresiranih strani so svetovalni organi. Znanstveni odbor sestavljajo strokovnjaki znanstveniki z različnih področij. Pripravlja priporočila upravnemu odboru. Skupina predstavnikov držav, ki jo sestavljajo predstavniki držav članic EU in držav, ki sodelujejo v raziskovalnih programih EU, pripravlja strateška mnenja za upravni odbor. Strateške skupine, ki jih sestavljajo predstavniki farmacevtskih družb, Evropske komisije in znanstvenega odbora, usklajujejo projekte IMI med seboj in s širšimi raziskovalnimi programi EU. Forum zainteresiranih strani je letni dogodek, na katerem zainteresirane strani IMI razpravljajo o najnovejših dejavnostih in načrtih IMI.

Cilji

6. Cilj Skupnega podjetja IMI je izboljšati zdravje s pospeševanjem razvoja inovativnih zdravil in dostopa bolnikov do njih, zlasti na območjih, kjer zdravstvene ali socialne potrebe niso zadovoljene. Skupno podjetje spodbuja sodelovanje med ključnimi akterji, ki sodelujejo v zdravstvenih raziskavah, vključno z univerzami, farmacevtsko in drugimi panogami, malimi in srednjimi podjetji (MSP), organizacijami pacientov in regulativnimi organi na področju zdravil.

Viri

7. Najvišji prispevek EU za program IMI1 (2008–2013) znaša milijardo EUR, zagotovi pa se iz sedmega okvirnega programa za raziskave (7. OP) ( 3 ) . Prispevki članov iz farmacevtskega sektorja morajo biti enakovredni prispevku EU.

8. Najvišji prispevek EU za dejavnosti programa IMI2 (2014–2024) je 1 638 milijonov EUR, financira pa se iz programa Obzorje 2020. Od tega zneska se lahko največ 1 425 milijonov EUR porabi kot prispevek, ki se ujema s prispevkom EFPIA, do 213 milijonov EUR pa kot prispevki, enaki prispevkom drugih družb in univerz, ki se odločijo pridružiti Skupnemu podjetju IMI kot člani ali pridruženi partnerji ( 4 )

9. EFPIA naj bi prispevala sredstva v višini vsaj 1 425 milijonov EUR za operativne in upravne stroške Skupnega podjetja. Prihodnji drugi člani ali pridruženi partnerji programa IMI2 naj bi prispevali sredstva, ki ustrezajo zneskom obveznosti, ki jih prevzamejo, ko postanejo člani ali pridruženi partnerji.

10. Upravni stroški Skupnega podjetja so omejeni na 85,2 milijona EUR in se krijejo z denarnimi prispevki članov, ki so vsako leto enakovredno razdeljeni med EU in člane iz panoge ( 5 )

11. Leta 2017 je končni proračun za Skupno podjetje IMI znašal 206,4 milijona EUR (2016: 263,4 milijona EUR). Na dan 31. decembra 2017 je imelo Skupno podjetje 49 uslužbencev (2016: 41) ( 6 )

Ocene, ki jih opravi Komisija

12. Komisija je junija 2017 zaključila končno oceno dejavnosti Skupnega podjetja v okviru 7. okvirnega programa in vmesno oceno njegovih dejavnosti v okviru programa Obzorje 2020, Skupno podjetje pa je nato pripravilo akcijski načrt za izvedbo priporočil, izrečenih v ocenah. Sodišče v poročilo vključuje razdelek, ki se nanaša na akcijske načrte, ki jih je Skupno podjetje pripravilo v odziv na oceno Komisije. To je zgolj informacija in ni sestavni del revizijskega mnenja ali opažanj Sodišča.

MNENJE 13. Sodišče je revidiralo: (a) zaključni račun Skupnega podjetja, ki ga sestavljajo računovodski izkazi (7) in poročila o izvrševanju proračuna (8) za proračunsko leto, ki se je končalo 31. decembra 2017, ter (b) zakonitost in pravilnost z zaključnim računom povezanih transakcij, kot je zahtevano v členu 287 Pogodbe o delovanju Evropske unije (PDEU). Mnenje o zanesljivosti zaključnega računa 14. Po mnenju Sodišča zaključni račun Skupnega podjetja za leto, ki se je končalo 31. decembra 2017, v vseh pomembnih pogledih pošteno predstavlja njegov finančni položaj na dan 31. decembra 2017 ter njegov poslovni izid, denarne tokove in gibanje kapitala za tedaj končano leto v skladu z njegovo finančno uredbo in računovodskimi pravili, ki jih je sprejel računovodja Komisije. Ta pravila temeljijo na mednarodno sprejetih računovodskih standardih za javni sektor. Mnenje o zakonitosti in pravilnosti prihodkov, povezanih z zaključnim računom 15. Sodišče meni, da so prihodki, povezani z zaključnim računom za leto, ki se je končalo 31. decembra 2017, v vseh pomembnih pogledih zakoniti in pravilni. Mnenje o zakonitosti in pravilnosti plačil, povezanih z zaključnim računom 16. Sodišče meni, da so plačila, povezana z zaključnim računom za leto, ki se je končalo 31. decembra 2017, v vseh pomembnih pogledih zakonita in pravilna. Odgovornosti poslovodstva in odgovornih za upravljanje 17. V skladu s členi 310 do 325 PDEU in finančno uredbo Skupnega podjetja je poslovodstvo odgovorno za pripravo in predstavitev zaključnega računa na podlagi mednarodno sprejetih računovodskih standardov za javni sektor ter za zakonitost in pravilnost z izkazi povezanih transakcij. Ta odgovornost vključuje zasnovo, izvajanje in vzdrževanje notranjih kontrol, ki se uporabljajo za pripravo in predstavitev računovodskih izkazov brez pomembno napačne navedbe zaradi goljufije ali napake. Poslovodstvo je odgovorno tudi za zagotavljanje skladnosti dejavnosti, finančnih transakcij in informacij v računovodskih izkazih s pravili, ki veljajo zanje. Končno odgovornost za zakonitost in pravilnost transakcij, povezanih z zaključnim računom, ima poslovodstvo Skupnega podjetja. 18. Pri pripravi zaključnega računa je poslovodstvo odgovorno za oceno zmožnosti Skupnega podjetja, da nadaljuje s poslovanjem, razkritje zadev, povezanih z nadaljevanjem poslovanja, kadar je to ustrezno, ter uporabo računovodstva na osnovi predpostavke o zmožnosti nadaljnjega poslovanja. 19. Naloga odgovornih za upravljanje je nadzor nad procesom računovodskega poročanja subjekta. Revizorjeva odgovornost za revizijo zaključnega računa in z njim povezanih transakcij 20. Cilj Sodišča je pridobiti sprejemljivo zagotovilo o tem, ali je zaključni račun Skupnega podjetja brez pomembno napačne navedbe in ali so transakcije, povezane z zaključnim računom, zakonite in pravilne, ter na podlagi svoje revizije Evropskemu parlamentu in Svetu ali drugim organom za razrešnico zagotoviti izjavo o zanesljivosti zaključnega računa ter o zakonitosti in pravilnosti z njim povezanih transakcij. Sprejemljivo zagotovilo je visoka raven zagotovila, vendar ni nujno, da se z revizijo vedno odkrije obstoječa pomembno napačna navedba ali neskladnost. Do napačne navedbe ali neskladnosti lahko pride zaradi goljufije ali napake, za pomembne pa štejejo, če se lahko utemeljeno pričakuje, da bodo ločeno ali skupaj vplivale na ekonomske odločitve, ki bi jih uporabniki sprejeli na podlagi tega zaključnega računa. 21. Revizija zajema izvajanje postopkov za pridobitev revizijskih dokazov o zneskih in razkritjih v zaključnem računu ter o zakonitosti in pravilnosti z njim povezanih transakcij. Postopki so odvisni od revizorjeve presoje, vključno z oceno tveganja pomembno napačne navedbe v zaključnem računu in pomembne neskladnosti med transakcijami, povezanimi z zaključnim računom, in zahtevami pravnega okvira Evropske unije, ne glede na to, ali gre za goljufijo ali napako. Pri oceni tega tveganja se upoštevajo notranje kontrole, ki se izvajajo za pripravo in pošteno predstavitev zaključnega računa ter zakonitost in pravilnost z njim povezanih transakcij, da se pripravijo okoliščinam primerni revizijski postopki, vendar ne za izrekanje mnenja o uspešnosti notranjih kontrol. Revizija vključuje tudi ovrednotenje ustreznosti uporabljenih računovodskih usmeritev, utemeljenosti računovodskih ocen poslovodstva ter celotne predstavitve zaključnega računa. 22. Sodišče v zvezi s prihodki preverja subvencijo, prejeto od Komisije, ter oceni postopke Skupnega podjetja za pobiranje pristojbin in drugih prihodkov. 23. Pri odhodkih Sodišče preuči plačilne transakcije ob nastanku, evidentiranju in sprejetju odhodkov. Ta preučitev zajema vse kategorije plačil (vključno z nakupom sredstev) razen predujmov ob njihovem nastanku. 24. Sodišče je pri pripravi tega poročila in izjave upoštevalo revizijsko delo v zvezi z zaključnim računom Skupnega podjetja, ki ga je opravil neodvisni zunanji revizor, kot je določeno v členu 208(4) finančne uredbe EU ( 9 )

25. Zaradi naslednjih pripomb mnenja Evropskega računskega sodišča niso vprašljiva.

UPRAVLJANJE PRORAČUNA IN FINANČNO UPRAVLJANJE

Izvrševanje proračuna za leto 2017

26. Končni proračun za leto 2017, ki je bil na voljo za izvajanje 7. OP in programa Obzorje 2020, je vseboval odobrena proračunska sredstva, za katera so bile prevzete obveznosti, v višini 322,4 milijona EUR in odobritve plačil v višini 206,4 milijona EUR. Stopnja izvrševanja odobrenih proračunskih sredstev, za katera so bile prevzete obveznosti, in odobritev plačil je znašala 97 % oziroma 72 %. Nizka stopnja izvrševanja za odobritve plačil je bila v glavnem posledica zmanjšanja števila ali zamika kliničnih preizkušanj za nekatere velike in kompleksne projekte v okviru programov za protimikrobno odpornost in Ebolo in zamud pri sklenitvi sporazumov o dodelitvi nepovratnih sredstev, razpisanih v okviru programa Obzorje 2020.

27. Proti koncu leta 2017 so neporabljene odobritve plačil iz prejšnjih let znašale 78,7 milijona EUR. Zato je upravni odbor Skupnega podjetja julija 2017 odobril zmanjšanje novih operativnih odobritev plačil za tekoče leto za 56 milijonov EUR ( 10 ) , novembra 2017 pa zmanjšanje skupnih neporabljenih odobritev plačil iz prejšnjih let za 25,8 milijona EUR. To stanje kaže, da so bile v zadnjih letih slabosti pri načrtovanju in spremljanju potreb po novih odobritvah plačil.

Izvrševanje večletnega proračuna v okviru 7. OP

28. Od največ 1 milijarde EUR sredstev 7. OP, dodeljenih Skupnemu podjetju IMI za izvajanje IMI 1, je EU do konca leta 2017 prispevala denarna sredstva v skupnem znesku 827,2 milijona EUR.

29. Do konca leta 2017 je Skupno podjetje IMI od sredstev v višini 1 milijarde EUR, ki jih morajo za njegove dejavnosti prispevati člani iz panoge, potrdilo stvarne prispevke v višini 529,9 milijona EUR in denarne prispevke v višini 21,9 milijona EUR. Poleg tega so člani iz panoge prijavili še stvarne prispevke v višini 153,3 milijona EUR, ki bodo potrjeni v začetku leta 2018.

30. Posledično so konec leta 2017 stvarni in denarni prispevki članov iz panoge znašali skupno 705,1 milijona EUR, skupni denarni prispevki EU za dejavnosti Skupnega podjetja IMI v okviru 7. OP pa 827,2 milijona EUR.

31. Od skupnega operativnega in upravnega proračuna v višini 1 milijarde EUR za dejavnosti IMI 1 je Skupno podjetje IMI 1 do konca leta 2017 prevzelo obveznosti v višini 966 milijonov EUR (96,6 % razpoložljivega proračuna) in izvedlo plačila v višini 720 milijonov EUR.

32. Do visoke stopnje neizvršenih plačil v višini 246 milijonov EUR (25 %) je prišlo predvsem zaradi poznega začetka dejavnosti 7. OP v prvih letih Skupnega podjetja IMI.

Izvrševanje večletnega proračuna v okviru programa Obzorje 2020

33. Od največ 1 638 milijonov EUR sredstev iz programa Obzorje 2020, dodeljenih Skupnemu podjetju IMI za izvajanje IMI 2, je EU do konca leta 2017 prispevala denarna sredstva v skupnem znesku 157,3 milijona EUR.

34. Federacija EFPIA se je zavezala, da bo Skupnemu podjetju za operativne in upravne dejavnosti programa Obzorje 2020 v celotnem obdobju njegovega izvajanja namenila vsaj 1 425 milijonov EUR stvarnih in denarnih prispevkov. Ob koncu leta 2017 so EFPIA in njeni pridruženi partnerji poročali o stvarnih prispevkih v višini 132,8 milijona EUR, od katerih je bilo potrjenih 82,5 milijona EUR. Poleg tega je izvršni direktor potrdil denarne prispevke članov iz panoge (EFPIA in pridruženimi partnerji) v višini 7,6 milijona EUR.

35. V primerjavi z denarnimi prispevki EU v višini 157,3 milijona EUR so skupni prispevki članov iz panoge do konca leta 2017 tako znašali 140,4 milijona EUR.

36. Od največjega operativnega in upravnega proračuna Skupnega podjetja, ki znaša 1 680 ( 11 ) milijona EUR ( 12 ) , je Skupno podjetje do konca leta 2017 prevzelo obveznosti v višini 819,0 milijona EUR in izvršilo plačila v višini 179,6 milijona EUR. Do sorazmerno nizke stopnje plačil je večinoma prišlo zaradi časa, ki ga je projektni konzorcij potreboval za sklenitev sporazumov o dodelitvi nepovratnih sredstev iz programa Obzorje 2020, zaradi česar je Skupno podjetje tisto leto zamujalo s predvidenimi plačili predhodnega financiranja.

NOTRANJE KONTROLE

Okvir notranje kontrole

37. Skupno podjetje je uvedlo zanesljive postopke predhodne kontrole na podlagi finančnih in operativnih pregledov dokumentacije. Skupno podjetje za vmesna in končna plačila 7. OP izvaja naknadne revizije pri upravičencih, za naknadno revizijo zahtevkov za povračilo stroškov v okviru programa Obzorje 2020 pa je pristojna skupna revizijska služba Komisije. Stopnje preostale napake pri naknadnih revizijah, o katerih je konec leta 2017 poročalo Skupno podjetje, so znašale 1,29 % za 7. operativni program in 0,81 % za program Obzorje 2020 ( 13 )

38. Na podlagi ocene sistema notranjih kontrol Skupnega podjetja in preizkušanja podatkov v zvezi s prihodki, plačili, nepovratnimi sredstvi in operacijami javnega naročanja ter pregleda vzorca zaključenih naknadnih revizij, vključno z izterjavami, ki so posledica ugotovljenih napak, je Sodišče na podlagi rezultatov revizije dobilo sprejemljivo zagotovilo, da je splošna stopnja preostale napake za Skupno podjetje pod pragom pomembnosti.

39. Ob koncu leta 2017 Skupni podporni center Komisije še ni razvil specifičnih procesov v okviru orodij za upravljanje in spremljanje nepovratnih sredstev iz programa Obzorje 2020, potrebnih za obdelavo stvarnih prispevkov Skupnega podjetja in poročanje o njih.

DRUGA VPRAŠANJA

Privabljanje prispevkov članov iz panoge

40. Eden glavnih ciljev Skupnega podjetja je privabiti prispevke članov iz panoge na področju njegovih dejavnosti ( 14 ) . Najmanjši faktor pri privabljanju prispevkov, ki ga je treba doseči v skladu z ustanovno uredbo Skupnega podjetja, je 1 ( 15 )

INFORMACIJE O OCENAH, KI JIH JE OPRAVILA KOMISIJA

41. Končna ocena Skupnega podjetja IMI, ki je delovalo v okviru 7. OP, se je nanašala na obdobje med letoma 2008 in 2016 ( 16 ) , vmesna ocena Skupnega podjetja IMI 2, ki je delovalo v okviru programa Obzorje 2020, pa je zajemala obdobje od 2014 do 2016 ( 17 ) . Oceni sta bili opravljeni ob pomoči neodvisnih strokovnjakov, kot je predvideno v uredbah Sveta o IMI ( 18 ) , in sta se nanašali na smotrnost poslovanja Skupnega podjetja na področjih ustreznosti, učinkovitosti, uspešnosti, skladnosti in dodane vrednosti EU, dodatno pa so bile preučene tudi odprtost in preglednost ter kakovost raziskav. Rezultati ocen so bili upoštevani v poročilu, ki ga je Komisija poslala Evropskemu parlamentu in Svetu oktobra 2017 ( 19 )

To poročilo je sprejel senat IV, ki ga vodi Neven MATES, član Evropskega računskega sodišča, v Luxembourgu na zasedanju 2. oktobra 2018. Za Evropsko računsko sodišče Klaus-Heiner LEHNE Predsednik

(1) Uredba Sveta (ES) št. 73/2008 z dne 20. decembra 2007 o ustanovitvi Skupnega podjetja za izvajanje skupne tehnološke pobude za inovativna zdravila (UL L 30, 4.2.2008, str. 38).

(2) Uredba Sveta (EU) št. 557/2014 z dne 6. maja 2014 o ustanovitvi Skupnega podjetja za pobudo za inovativna zdravila 2 (UL L 169, 7.6.2014, str. 54).

(3) Člen 5(1) Uredbe (ES) št. 73/2008.

(4) Člen 3(1) Uredbe (EU) št. 557/2014.

(5) Člen 13(2) statuta Skupnega podjetja IMI2 (Priloga I k Uredbi (EU) št. 557/2014).

(6) Več informacij o dejavnostih Skupnega podjetja je na voljo na njegovem spletišču: https://www.imi.europa.eu.

(7) Računovodski izkazi zajemajo bilanco stanja, izkaz poslovnega izida, izkaz denarnih tokov, izkaz gibanja kapitala ter povzetek pomembnih računovodskih usmeritev in druga pojasnila.

(8) Poročila o izvrševanju proračuna zajemajo poročila, ki združujejo vse proračunske operacije, in pojasnila.

(9) Uredba (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije in razveljavitvi Uredbe Sveta (ES, Euratom) št. 1605/2002 (UL L 298, 26.10.2012, str. 1).

(10) Prva sprememba proračuna za leto 2017.

(11) 1 638 milijonov EUR za kritje upravnih in operativnih stroškov (člen 3 uredbe o IMI2) in polovica 85 milijonov EUR (denarni prispevek – člen 13 priloge k uredbi o IMI2).

(12) Ta znesek vključuje največji gotovinski prispevek za operativne in upravne stroške Skupnega podjetja ter gotovinski prispevek članov iz panoge za upravne stroške Skupnega podjetja.

(13) Letno poročilo o dejavnostih Skupnega podjetja IMI za leto 2017, str. 103 in 104.

(14) V uvodni izjavi št. 4 Uredbe (EU) št. 557/2014 je navedeno, da mora partnerstvo temeljiti na uravnoteženem prispevku vseh partnerjev.

(15) Najmanjši prispevek članov iz panoge (EFPIA) za operativne dejavnosti Skupnega podjetja (1 425 milijonov EUR) deljeno z največjim gotovinskim prispevkom EU za Skupno podjetje (1 425 milijonov EUR). Opomba: v skladu s statutom IMI 2 člani iz panoge ne zagotavljajo stvarnih prispevkov za dodatne dejavnosti, ki so izven delovnega programa Skupnega podjetja.

(16) Končna ocena Skupnega podjetja IMI, ki je delovalo v okviru 7. 0P: https://ec.europa.eu/research/health/pdf/imi_final_evaluation.pdf.

(17) Vmesna ocena Skupnega podjetja IMI 2 (2014–2016), ki je delovalo v okviru programa Obzorje 2020: https://ec.europa.eu/research/health/pdf/imi2_interim_evaluation.pdf.

(18) Obvezne ocene, ki jih mora opraviti Komisija na podlagi člena 11 Uredbe (ES) št. 73/2008 o Skupnem podjetju IMI in člena 11 Uredbe (ES) št. 557/2014 o ustanovitvi Skupnega podjetja IMI 2.

(19) Delovni dokumenti služb Komisije. Interim Evaluation of the Joint Undertakings operating under Horizon 2020 {SWD(2017) 339 final}.

(20) Ocenjevalci so priporočili, da je treba: v sodelovalne projekte poleg farmacevtske industrije vključiti tudi druge panoge; povečati udeležbo MSP in EU 13; pripraviti zanesljiv okvir za merjenje smotrnosti poslovanja zaradi ocene učinkov in družbeno-gospodarskih koristi Skupnega podjetja; pregledati politiko glede pravic intelektualne lastnine in izboljšati ter razširiti dostop do izidov projektov zaradi zagotavljanja njihove trajnosti in povečanja njihovega učinka.

(21) Posebni ukrepi iz akcijskega načrta, ki so namenjeni izpolnitvi priporočil ocenjevalca, obsegajo: opredelitev in pripravo tematik, ki so ustreznejše za MSP; pripravo spletne strani IMI 2, na kateri bodo predstavljeni vsi pomembni rezultati, doseženi v okviru projektov IMI, da bi jih bilo lažje širiti in izkoriščati; naročilo svetovanja o tem, kako najbolje zagotoviti trajnost koristnih izložkov/izidov projektov IMI; preučitev izvedljivosti in potencialne dodane vrednosti vzpostavitve posredniške platforme zaradi spodbujanja uporabe rezultatov projektov.

(22) Dejavnosti, ki so se že začele izvajati, so: priprava posebnih spletnih seminarjev zaradi krepitve udeležbe MSP pri dejavnostih Skupnega podjetja (https://www.imi.europa.eu/news-events/events/webinars-imi2-call-13); katalog dostopnih orodij, ustvarjenih v okviru projektov IMI, za spodbujanje širjenja rezultatov, njihove pogostejše uporabe in povečanja njihovega učinka(spletna stran Skupnega podjetja IMI 2); nov sklop ustreznih, sprejetih, verodostojnih, preprostih in stabilnih ključnih kazalnikov smotrnosti poslovanja, ki naj bi bil na voljo od proračunskega leta 2018 naprej (spremenjeni letni delovni program IMI 2, objavljen marca 2018).

(23) Pregled politike na področju pravic intelektualne lastnine, da bi jo ob hkratnem spoštovanju pravnega okvira spremenili tako, da bi bila bolj prilagodljiva.